Löss er en jordtype bestående af fint ler, som er aflejret af vinden. Löss findes mange steder i verden, og disse steder er altid meget frugtbare. Som eksempel kan nævnes de mere end 100 m tykke lag i det vestlige Kina. De er aflejret af kraftige vinde, der blæste fra kuldehøjtrykkene over Asiens tørre indre under istiderne. Også i Sydtyskland findes der tykke lösslag, som skaber grundlaget for en landbrugsproduktion med meget højt afkast. Det er i øvrigt tankevækkende, at de første landbrugere slog sig ned netop der, hvor jorden består af löss. De må have kendt til de specielle plantesamfund, der opstår på den meget frodige jordbund, sådan at de vidste, hvor det kunne betale sig at rydde skov.